આ યોજનાની વિશાળ અને જટીલ કામગીરી પણ સમજવા જેવી છે. દહેજ અને ઘોઘા ખાતેનાં ટર્મિનલ બાંધકામો અને ખાસ કરીને ખંભાતના અખાતની વિષમ દરીયાઈ પરિસ્થિતીમાં આ કાર્ય એક ચેલેંજ હતુ. વિશ્વની દ્વિતીય ક્રમાંકની 11 મીટરની ટાઈડલ રેંજ, દરીયાનો જોરદાર કરંટ, પવન અને મોજાંની અસરને ધ્યાનમાં લઇને આ પરિયોજના સાકાર કરી ગુજરાતની જનતાને લાભ આપવાની બાબત લોઢાના ચણા ચાવવા જેવી હતી. મુરીંગ ડોલ્ફીન, વિશ્વનો સૌથી લાંબો 96 મીટર લીંક્સ્પાન, 50×30 મીટરનાં પોન્ટુનનું આલેખન જેવા બાંધકામો ખૂબ જ જટીલ છે. ઉલ્લેખનીય છે કે આલેખનમાં ફેરી વેસેલ-પોંટુન અને લીંકસ્પાનથી કોઈપણ ભરતી-ઓટ સમયે પેસેંજરો અને વાહનોની સલામત રીતે અવરજવર સરળતાથી થાય તે પ્રકારની સતર્કતા રાખવામાં આવી છે.